Document ID: 32004R0912

32004R0912
L 163/71
JURNALUL OFÍCIAL AL UNIUNII EUROPENE
REGULAMENTUL (CE) NR. 912/2004 AL COMISIEI
din 29 aprilie 2004
de punere în aplicare a Regulamentului (CEE) nr. 3924/91 al Consiliului privind organizarea unei anchete comunitare asupra producției industriale
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3924/91 al Consiliului din 19 decembrie 1991 privind organizarea unei anchete comunitare asupra producției industriale (1), în special articolul 9,
întrucât:
(1)
Regulamentul (CEE) nr. 3924/91 prevede măsuri de adaptare la progresul tehnic privind culegerea de date și prelucrarea rezultatelor, care urmează să fie stabilite de Comisie după consultarea Comitetului pentru programul statistic.
(2)
Progresul tehnic și legislația aferentă, în special actele referitoare la sistemul european de statistici de întreprinderi, necesită efectuarea de adaptări privind sfera de cuprindere și caracteristicile anchetei.
(3)
Aceste adaptări sunt destinate îmbunătățirii sferei de cuprindere a statisticilor furnizate de statele membre, fără mărirea sarcinii de răspuns a operatorilor economici.
(4)
Este necesar ca datele statistice elaborate în cadrul sistemului comunitar să fie de o calitate corespunzătoare și comparabile de la un stat membru la altul.
(5)
Măsurile prevăzute în prezentul regulament sunt conforme cu avizul Comitetului pentru programul statistic, instituit prin Decizia 89/382/CEE/Euratom a Consiliului (2),
ADOPTĂ PREZENTUL REGULAMENT:
Articolul 1
Domeniul reglementat de ancheta menționată la articolul 1 din Regulamentul (CEE) nr. 3294/91 al Consiliului poate fi identificat în funcție de populația anchetată și de unitatea de observare.
Populația anchetată în perioada de referință este formată din întreprinderile care desfășoară una dintre activitățile principale sau secundare enumerate în secțiunile C, D sau E ale Clasificării activităților economice din Comunitatea Europeană (NACE Rev.1.1), stabilite prin Regulamentul (CE) nr. 29/2002 din 19 decembrie 2001 (3) de modificare a Regulamentului (CEE) nr. 3037/90 al Consiliului (4).
Unitatea de observare este întreprinderea, în conformitate cu Regulamentul (CEE) nr. 696/93 al Consiliului (5) privind unitățile statistice de observare și analiză a sistemului de producție comunitar. Statele membre pot culege date prin utilizarea altei unități statistice ca unitate de observare, atunci când transmit date despre întreprinderi la Eurostat.
Articolul 2
Obligația unităților din populația anchetată de a furniza informații reale și complete, la solicitarea statelor membre menționate la articolul 5 alineatul (2) din Regulamentul (CEE) nr. 3924/91 al Consiliului, se limitează la unitățile de observare din populația anchetată care fabrică produsele enumerate în lista PRODCOM.
Articolul 3
Obligația statelor membre de a adopta metode de anchetă concepute să faciliteze culegerea de date de la unitățile care reprezintă cel puțin 90 % din producția națională pe clasă NACE în virtutea articolului 3 alineatul (2) din Regulamentul (CEE) nr. 3924/91 al Consiliului devine efectivă după adoptarea de către statele membre a unor metode de anchetă destinate să permită culegerea de date reprezentând cel puțin 90 % din producția națională pentru fiecare dintre clasele NACE Rev.1.1 de la secțiunile C, D și E.
Articolul 4
Exceptarea statelor membre de la obligativitatea culegerii de date menționate la articolul 3 alineatul (4) se aplică în funcție de producția națională pentru un anumit produs.
Statele membre nu trebuie să culeagă date privind un anumit produs, în cazul în care producția națională a produsului respectiv reprezintă mai puțin de 1 % din producția comunitară totală a acelui produs în anul precedent. Datele privind produsele neculese datorită acestei exceptări se raportează ca zero. Statele membre furnizează documentația necesară în acest sens.
Articolul 5
Dispensa acordată statelor membre pentru realizarea anchetei PRODCOM menționate la articolul 5 alineatul (3) din Regulamentul (CEE) nr. 3924/91 al Consiliului se extinde la cazurile în care statele membre pot obține datele necesare prin utilizarea unei combinații de diverse surse și metode.
Articolul 6
Pe lângă obligația de a furniza informații la cererea Eurostat în conformitate cu articolul 5 alineatul (4) din Regulamentul (CEE) nr. 3921/91 al Consiliului, statele membre trebuie să furnizeze Eurostat și informațiile necesare privind metodele lor de anchetă, eșantioanele și sfera de cuprindere, în scopul dovedirii respectării principiilor metodologiei PRODCOM prevăzute în manualul metodologic PRODCOM.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.

Labels: 7
1
15
19